GENERÁLNA PROKURATÚRA
Slovenskej republiky

VIII/1 Spr 124/23/1000 
Zbierka služobných predpisov
generálneho prokurátora 
Slovenskej republiky
Por. č. 8/2024

P R Í K A Z

generálneho prokurátora Slovenskej republiky

z 8. marca 2024

o povinnom zverejňovaní zmlúv, objednávok tovarov, služieb a prác a faktúr za tovary, služby a práce

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

Tento príkaz upravuje postup Generálnej prokuratúry Slovenskej republiky (ďalej len „generálna prokuratúra“) pri povinnom zverejňovaní
a)	zmluvy, rámcovej dohody, dodatku a iného povinne zverejňovaného typu zmluvy (ďalej len „zmluva“),
b)	údajov o vyhotovenej objednávke tovarov, služieb a prác v štruktúrovanej  a prehľadnej forme (ďalej len „objednávka“) a
c)	údajov o faktúre za tovary, služby a práce v štruktúrovanej a prehľadnej forme (ďalej len „faktúra“).

Článok 2
Vymedzenie pojmov

Na účely tohto príkazu sa rozumie
a)	zverejnením zmluvy zaslanie zmluvy prostredníctvom webového sídla www.crz.gov.sk/sysadm na účely jej sprístupnenia v Centrálnom registri zmlúv (ďalej len „register“), ktorý vedie Úrad vlády Slovenskej republiky,
b)	zverejnením objednávky a faktúry sprístupnenie údajov o vyhotovenej objednávke a o faktúre na webovom sídle generálnej prokuratúry,
c)	určeným zamestnancom zamestnanec oddelenia rozpočtu a verejného obstarávania ekonomického odboru generálnej prokuratúry zodpovedný za zverejňovanie zmlúv, objednávok a faktúr,
d)	anonymizáciou údajov postup, ktorým sa vylúči možnosť zverejnenia údajov, ktorých zverejnenie by mohlo ohroziť alebo porušiť práva a právom chránené záujmy,
e)	webovým sídlom generálnej prokuratúry ucelený súbor webových stránok v pôsobnosti generálnej prokuratúry s adresou www.genpro.gov.sk, ktorý je prezentačným komponentom a technologickým rozhraním informačného systému verejnej správy.)

Článok 3
Všeobecné ustanovenia

(1)	Evidenciu zmlúv vedie na generálnej prokuratúre ekonomický odbor generálnej prokuratúry. Evidencia zmlúv sa vedie osobitne pre každý kalendárny rok, začína sa poradovým číslom 1 a končí sa poradovým číslom, ktoré bolo ako posledné pridelené v príslušnom kalendárnom roku. 

(2)	Za evidenciu zmlúv zodpovedá právnik ekonomického odboru generálnej prokuratúry.

(3)	Pri zmluvách, ktorých uzavretie nezabezpečuje ekonomický odbor generálnej prokuratúry, je organizačná zložka, ktorá zabezpečuje uzavretie zmluvy, povinná bezodkladne po podpísaní zmluvy všetkými účastníkmi zmluvy zaslať ekonomickému odboru generálnej prokuratúry na účely evidencie, pridelenia registračného čísla a zverejnenia zmluvy originál uzavretej zmluvy a zmluvu v elektronickej editovateľnej podobe (formát .docx alebo formát Portable Document Format.pdf); to neplatí, ak zmluvu v požadovanom formáte nevie zabezpečiť. 

(4) Zverejňovanie zmlúv, objednávok a faktúr zabezpečuje na generálnej prokuratúre oddelenie rozpočtu a verejného obstarávania ekonomického odboru generálnej prokuratúry.

(5) Za zverejňovanie zmlúv v registri a za zverejňovanie objednávok a faktúr na webovom sídle generálnej prokuratúry zodpovedá určený zamestnanec.

(6)	Povinne zverejňovanou zmluvou je aj kolektívna zmluva.

Článok 4
Anonymizácia údajov

(1) Anonymizáciu údajov vykonáva určený zamestnanec. 

(2) Anonymizácia sa vykoná tak, že všetky písmená a číslice údajov, ktoré  podliehajú anonymizácii, sa nahradia znakom „X“.

(3) Údajmi, ktoré podliehajú anonymizácii, sú: 
a)	meno a priezvisko fyzickej osoby okrem prípadov, ak ide o štatutárneho zástupcu účastníka zmluvy,
b)	rodné číslo a dátum narodenia fyzickej osoby, 
c)	číslo občianskeho preukazu, cestovného dokladu alebo iného dokladu preukazujúceho totožnosť osoby, 
d)	bydlisko fyzickej osoby,
e)	telefónne číslo, e-mailová adresa, odkazy na sociálne siete, ak nie sú verejne dostupné,
f)	názov a kód banky alebo pobočky zahraničnej banky, číslo bankového účtu, názov účtu, IBAN,
g)	podpisy účastníkov zmluvy,
h)	odtlačok pečiatky účastníkov zmluvy.

Článok 5
Zverejňovanie zmlúv

(1) Právnik ekonomického odboru generálnej prokuratúry po uzavretí zmluvy a pridelení registračného čísla zmluvu bezodkladne zašle určenému zamestnancovi na zverejnenie v registri. 

(2) Organizačná zložka generálnej prokuratúry, ktorá sa podieľala na uzavretí zmluvy, je povinná určenému zamestnancovi na jeho žiadosť poskytnúť nevyhnutnú súčinnosť na účely posúdenia nezverejnenia informácie uvedenej v zmluve.)

 (3) Určený zamestnanec pri zverejňovaní zmluvy postupuje podľa osobitných predpisov) a pred zverejnením zmluvy vykoná:
a)	anonymizáciu údajov v editovateľnom formáte zmluvy; ak nie je možné zabezpečiť zmluvu v editovateľnom formáte vykoná anonymizáciu údajov v skene podpísaného originálu zmluvy, 
b)	vyplnenie sprievodných údajov potrebných pre zverejnenie zmluvy v registri vrátane priameho odkazu vo forme Uniform Resource Locator (URL) na profil  generálnej prokuratúry v časti určenej na sprístupnenie informácií o verejnom obstarávaní, v ktorom bola zmluva uzatvorená, ak je zmluva uzatvorená na základe verejného obstarávania,
c)	zaslanie upravenej zmluvy vrátane príloh do registra prostredníctvom webového sídla www.crz.gov.sk/sysadm vo formáte Portable Document Format (.pdf) s možnosťou vyhľadávania,
d)	vytlačenie potvrdenia o zverejnení zmluvy z registra, ktoré bezodkladne odovzdá právnikovi ekonomického odboru generálnej prokuratúry. 

(4) Písomné potvrdenie o zverejnení zmluvy podľa odseku 3 písm. d) právnik ekonomického odboru generálnej prokuratúry založí k podpísanému originálu zmluvy.

(5) Zmluvu uzavretú prostredníctvom Elektronického trhoviska generálna prokuratúra nezverejňuje. Zverejnenie zmluvy zabezpečuje automatizovaným spôsobom Elektronické trhovisko a registračné číslo sa prideľuje po jej zverejnení v registri. 

(6) Dodatok k zmluve sa zverejňuje k zverejnenej zmluve; pri zmluve uzavretej prostredníctvom Elektronického trhoviska sa dodatok zasiela na zverejnenie Elektronickému trhovisku.

(7) Zmluva sa zverejňuje nepretržite počas existencie záväzku vzniknutého zo zmluvy, najmenej však počas desiatich rokov od nadobudnutia jej účinnosti.

Článok 6
Zverejňovanie objednávok

(1)	Oddelenie hospodárskej správy ekonomického odboru generálnej prokuratúry poskytne údaje o objednávke podľa osobitného predpisu) určenému zamestnancovi na zverejnenie v lehote do troch pracovných dní od vyhotovenia objednávky. 

(2)	Určený zamestnanec zverejní údaje o objednávke na webovom sídle generálnej prokuratúry v lehote do 10 pracovných dní od jej vyhotovenia.

(3)	Údaje o objednávke sa na webovom sídle generálnej prokuratúry zverejňujú nepretržite počas piatich rokov odo dňa ich zverejnenia.

Článok 7
Zverejňovanie faktúr

(1)	Oddelenie financovania a kontroly ekonomického odboru generálnej prokuratúry poskytne údaje o faktúre podľa osobitného predpisu) určenému zamestnancovi na zverejnenie v lehote do 10 pracovných dní odo dňa zaplatenia faktúry. 

(2)	Určený zamestnanec zverejní údaje o faktúre na webovom sídle generálnej prokuratúry v lehote do 30 dní od jej zaplatenia.

(3)	Údaje o faktúre sa na webovom sídle generálnej prokuratúry zverejňujú nepretržite počas piatich rokov odo dňa ich zverejnenia.

Článok 8
Oprava nesprávnych údajov

(1)	Opravu zrejmých nesprávnych údajov v zverejnených zmluvách, objednávkach a faktúrach  zabezpečuje určený zamestnanec.

(2) Pri oprave zrejme nesprávnych údajov v zmluve zverejnenej v registri určený zamestnanec zašle Úradu vlády Slovenskej republiky žiadosť o  opravu spolu s   opraveným údajom elektronickými prostriedkami na elektronickú adresu crz-support@vlada.gov.sk.

(3) Pri oprave zrejme nesprávnych údajov o objednávke a údajov o faktúre zverejnenej na webovom sídle generálnej prokuratúry vykoná opravu určený zamestnanec. 

Článok 9
Technická podpora

Technickú podporu pri zverejňovaní údajov o objednávke a údajov o faktúre na webovom sídle generálnej prokuratúry zabezpečuje pre určeného zamestnanca odbor informatiky generálnej prokuratúry.	

Článok 10
Splnomocňovacie ustanovenie

Postup krajskej prokuratúry pri povinnom zverejňovaní zmlúv, objednávok tovarov, služieb a prác a faktúr za tovary, služby a práce upraví služobným predpisom krajský prokurátor.

Článok 11
Zrušovacie ustanovenie

	Zrušuje sa príkaz generálneho prokurátora Slovenskej republiky por. č. 13/2011 z 29. decembra 2011 o povinnom zverejňovaní zmlúv, objednávok tovarov, služieb a prác a faktúr za tovary, služby a práce.

Článok 12
Účinnosť

	Tento príkaz nadobúda účinnosť 15. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky